Аруан щIыналъэм икIахэр къыхожаныкI
Жэпуэгъуэм и 9-10 махуэхэм Ивановэ областым щекIуэкIащ бэнэкIэ хуитымкIэ щIыналъэхэм зэдай ныбжьыщIэхэм я зэхьэзэхуэ ин. Къэралым и щIыпIэ куэдым икIа цIыхуи 120-м щIигъу абы хэтащ.
Нарткъалэ и спорт еджапIэ №1-м и гъэсэнхэм зэхьэзэхуэм фIы дыдэу зыкъыщагъэлъэгъуащ. Абыхэм бжьыпэр щаубыдащ хьэлъагъищым, тхум домбеякъ медалхэр щызыIэрагъэхьащ.
Зыхэта гупхэм щытекIуащ Яхэгуауэ Ислъам, Сэхъу Сослъэн, Бекъщокъуэ Ибрэхьим сымэ. Ещанэ увыпIэр яубыдащ Яхэгуауэ Сэлим, Урыс Ратмир, Зрум Альберт, Хьэвеящхьэ Имран, Щад Ринат. Ахэр ягъасэ спорт школым и унафэщI Хьэмдэхъу Тимуррэ тренерхэу Пщыбыхь Алимрэ Сунш Арсенрэ.
Жыласэ Замир.
